РЕГЛАМЕНТ (ЕО) № 1337/2007 НА КОМИСИЯТА
от 15 ноември 2007 година
за изменение на Регламент (ЕО) № 992/95 по отношение на тарифни квоти на Общността за някои рибни продукти с произход от Норвегия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 992/95 на Съвета от 10 април 1995 година относно откриване и управление на тарифни квоти на Общността за някои селскостопански и рибни продукти с произход от Норвегия (1), и по-специално член 5, параграф 1, буква б) от него,
като има предвид, че:
(1)
Участието на България и Румъния в Европейското икономическо пространство беше договорено чрез Споразумението за разширяване на ЕИП, подписано между Европейската общност и нейните държави-членки, Исландия, Лихтенщайн и Норвегия, и страните кандидатки за ЕИП на 25 юли 2007 г.
(2)
До приключване на процедурите, необходими за приемане на Споразумението за разширяване на ЕИП от 2007 година, беше договорено споразумение под формата на размяна на писма, което предвижда временното прилагане на Споразумението за разширяване на ЕИП. Това споразумение беше одобрено с Решение 2007/566/ЕО на Съвета от 23 юли 2007 година относно подписването и временното прилагане на споразумението за участие на Република България и Румъния в Европейското икономическо пространство и на четири свързани споразумения (2).
(3)
Споразумението за разширяване на ЕИП предвижда допълнителен протокол към споразумението за свободна търговия между ЕО и Норвегия от 1973 година. Този допълнителен протокол предвижда нови годишни безмитни тарифни квоти и промени в съществуващите годишни безмитни тарифни квоти за внос в Общността на определени видове риба и рибни продукти с произход от Норвегия.
(4)
За прилагането на новите и на променените тарифни квоти, предвидени в допълнителния протокол, е необходимо да се измени Регламент (ЕО) № 992/95.
(5)
Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (3) предвижда система за управление на тарифните квоти, които ще се използват в хронологичен ред от датите на приемане на митническите декларации. С цел опростяване същата система следва да се прилага за предвидените в Регламент (ЕО) № 992/95 тарифни квоти.
(6)
Предвидените в допълнителния протокол тарифни квоти първоначално следва да се разглеждат като некритични по смисъла на член 308в от Регламент (ЕИО) № 2454/93. Следователно член 308в, параграфи 2 и 3 от този регламент следва да не се прилагат за тези тарифни квоти.
(7)
В съответствие с допълнителния протокол размерите на тарифните квоти за 2007 година не следва да се намалят пропорционално на частта от годината, която е изтекла преди прилагането на тарифните квоти, докато от друга страна размерите на тарифните квоти за 2009 година следва да се намалят пропорционално на частта от 2009 година, през която не се прилагат тарифни квоти
(8)
В съответствие с Решение 2007/566/ЕО новите тарифни квоти и промените в съществуващите тарифни квоти се прилагат от 1 септември 2007 г. Следователно настоящият регламент следва да се прилага от същата дата и да влезе незабавно в сила.
(9)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 992/95 се изменя, както следва:
1.
Член 2 се заменя със следния текст:
„Член 2
Изброените в приложение I тарифни квоти с поредни номера 09.0745 и 09.0758 не се прилагат за периода от 1 януари 2008 година до 31 декември 2008 година.“
2.
Член 3 се заменя със следния текст:
„Член 3
Предвидените в настоящия регламент тарифни квоти се управляват съгласно членове 308а, 308б и 308в от Регламент (ЕИО) № 2454/93.
Член 308в, параграфи 2 и 3 от Регламент (ЕИО) № 2454/93 обаче не се прилага за тарифните квоти с поредни номера 09.0850, 09.0851, 09.0852, 09.0854, 09.0855 и 09.0856.“
3.
Приложения I и II се изменят съгласно приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 септември 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 ноември 2007 година.